CELEX: 32013D0713
Language: hu
Date: 2013-11-29 00:00:00
Title: 2013/713/EU: A Bizottság végrehajtási határozata ( 2013. november 29. ) az Európai Klinikai Kutatási Infrastruktúra-hálózat (ECRIN) európai kutatási infrastruktúra-konzorciumként (ECRIN ERIC) történő létrehozásáról

5.12.2013   
            
            
               HU
            
            
               Az Európai Unió Hivatalos Lapja
            
            
               L 324/8
            
         
      A BIZOTTSÁG VÉGREHAJTÁSI HATÁROZATA
   
   (2013. november 29.)
   az Európai Klinikai Kutatási Infrastruktúra-hálózat (ECRIN) európai kutatási infrastruktúra-konzorciumként (ECRIN ERIC) történő létrehozásáról
   (2013/713/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendeletre (1) és különösen annak 6. cikke (1) bekezdésének a) pontjára,
   mivel:
   
               (1)
            
            
               A Németországi Szövetségi Köztársaság, a Spanyol Királyság, a Francia Köztársaság, az Olasz Köztársaság és a Portugál Köztársaság felkérte a Bizottságot az Európai Klinikai Kutatási Infrastruktúra-hálózat (ECRIN) európai kutatási infrastruktúra-konzorciumként (ECRIN ERIC) történő létrehozására.
            
         
               (2)
            
            
               A Németországi Szövetségi Köztársaság, a Spanyol Királyság, az Olasz Köztársaság és a Portugál Köztársaság a Francia Köztársaságot választotta ki az ECRIN ERIC fogadó tagállamakéntként.
            
         
               (3)
            
            
               Az e határozatban előírt intézkedések összhangban vannak a 723/2009/EK rendelet 20. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   (1)   ECRIN ERIC elnevezéssel európai kutatási infrastruktúra-konzorciumként létrejön az Európai Klinikai Kutatási Infrastruktúra-hálózat.
   (2)   Az ECRIN ERIC alapszabályát a melléklet tartalmazza. Az alapszabályt folyamatosan naprakészen kell tartani, és az ECRIN ERIC internetes oldalain, valamint alapszabály szerinti székhelyén nyilvánosan hozzáférhetővé kell tenni.
   (3)   Az ECRIN ERIC alapszabályának 1., 2., 3., 11., 12., 14., 15., 19. és 20. cikke tartalmazza azokat az alapvető elemeket, amelyek módosításához a 723/2009/EK rendelet 11. cikkének (1) bekezdése értelmében szükséges a Bizottság jóváhagyása.
   2. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.
   
      Kelt Brüsszelben, 2013. november 29-én.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  HL L 206., 2009.8.8., 1. o.
   
      I. MELLÉKLET
      
         AZ EURÓPAI KLINIKAI KUTATÁSI INFRASTRUKTÚRA-HÁLÓZAT (ECRIN ERIC) ALAPSZABÁLYA
      
      A NÉMETORSZÁGI SZÖVETSÉGI KÖZTÁRSASÁG,
      A SPANYOL KIRÁLYSÁG,
      A FRANCIA KÖZTÁRSASÁG,
      AZ OLASZ KÖZTÁRSASÁG,
      A PORTUGÁL KÖZTÁRSASÁG,
      a továbbiakban: „alapító tagok”,
      AZZAL AZ ÓHAJJAL, hogy megerősítsék Európa és az alapító tagok pozícióját a klinikai kutatások terén a világban, és fokozzák a nemzeti határokon átívelő együttműködést,
      FIGYELEMBE VÉVE, hogy mivel jelenleg a multinacionális klinikai kutatást hátráltatja az egészségügyi és a jogrendszerek európai széttagoltsága, ami a nemzetközi együttműködésnek mind a kutatók javaslataira épülő, mind pedig az iparág által finanszírozott klinikai kutatások esetében (különösen a biotechnológia és a gyógyászati segédeszközök területén) gátat szab, az európai országoknak ki kell használniuk a látens tudományos potenciálban rejlő lehetőségeket, és hozzáférést kell biztosítaniuk a szaktudáshoz és a betegekhez, ezáltal megerősítve Európa versenyképességét a klinikai tudományban és javítva vonzerejét a preventív, a diagnosztikai és a terápiás eljárások fejlesztése területén, ami különösen fontos a ritka betegségek, a gyermekgyógyászat, a személyre szabott kezelések, a bioterápia fejlesztése és a tényadatokon alapuló orvoslás számára kulcsfontosságú eszközül szolgáló független klinikai vizsgálatok szempontjából,
      FELHASZNÁLVA azt az ESFRI-útitervet, amely szerint az Európai Klinikai Kutatási Infrastruktúra-hálózat (ECRIN) olyan elosztott infrastruktúra, amely – a tudományos kiválóság alapján – a multinacionális vizsgálatokban részt vevő kutatóknak és projektgazdáknak nyújtott információk, tanácsadás és szolgáltatások formájában, a nemzeti klinikai kutatási központokban és hálózatokban működő kapcsolattartók útján, a nemzeti infrastruktúra strukturálásához hozzájárulva, a képzést, az eszközöket, a gyakorlatot és a kiváló minőségű szabványokat összehangolva, az átláthatóságot és az adatmegosztást elősegítve, valamint egy összehangolt szabályozási rendszer kialakítását és a közös etikai követelmények meghatározását elősegítve támogatja az európai klinikai kutatást,
      FELISMERVE, hogy az ECRIN-ben való részvétel minden tagország számára lehetővé teszi a multinacionális klinikai kutatási projektek kezdeményezését és az azokban való részvételt, kihasználva az Európai Unió népességének méretéből adódó előnyöket, és ennélfogva erősíti a nemzeti klinikai kutatási infrastruktúra vonzerejét, versenyképességét és azt a képességét, hogy támogatást nyújtson különböző, az európai követelményrendszerrel összhangban levő, kiváló minőségű klinikai kutatási projektekhez, mindeközben komoly hatást gyakorolva a kutatási kapacitásra, az innovációra és az egészségre,
      ELVÁRVA, hogy más országok is vegyenek részt az alábbi Alapszabály szerinti, közösen vállalt tevékenységekben,
      AZ ALÁBBIAKBAN ÁLLAPODNAK MEG:
      1. cikk
      Az ECRIN ERIC létrehozása
      (1)   Európai Klinikai Kutatási Infrastruktúra-hálózat (ECRIN) elnevezéssel elosztott európai kutatási infrastruktúra jön létre.
      (2)   Az Európai Klinikai Kutatási Infrastruktúra-hálózat Európai Kutatási Inftrastruktúra-konzorcium neve: „ECRIN ERIC”.
      2. cikk
      Célkitűzések
      (1)   Az ECRIN ERIC olyan páneurópai elosztott klinikai kutatási infrastruktúra, amelynek célja, hogy annak érdekében, hogy javítsa az Európai Unió képességét a betegségeket meghatározó tényezők feltárására és a kapcsolódó diagnosztikai, prevenciós és kezelési stratégiák kifejlesztésére és optimalizálására, a gyógyászat valamennyi területén, a klinikai kutatás minden kategóriájában, mindenkor magas szintű tudományos, etikai és minőségi standardokhoz igazodva tanácsadás és szolgáltatások útján segítse a multinacionális klinikai kutatást.
      (2)   Az ECRIN ERIC:
      
                  a)
               
               
                  támogatást nyújt a többközpontú, legalább két országra kiterjedő klinikai vizsgálatokhoz;
               
            
                  b)
               
               
                  elsődlegesen hozzáférhető a kutatók javaslataira épülő klinikai kutatások számára, ugyanakkor nyitott az iparág által finanszírozott, a különböző országokban kezdeményezett klinikai kutatási projektek előtt is;
               
            
                  c)
               
               
                  előmozdítja az együttműködést és a harmonizációt;
               
            
                  d)
               
               
                  olyan megosztott infrastruktúraként működik, amely a már meglévő nemzeti vagy regionális klinikai kutatási hálózatok összekapcsolására épül;
               
            
                  e)
               
               
                  előmozdítja azon közös standardok, eszközök és gyakorlat alkalmazását, amelyek hatással vannak a nemzeti hálózatok strukturálására;
               
            
                  f)
               
               
                  támogatja a klinikai kutatásban részt vevő kutatókat, valamint az érintett szakemberek és szakmán kívüliek valamennyi kategóriáját;
               
            
                  g)
               
               
                  előmozdítja a minőséget, az átláthatóságot és a klinikai kutatási adatok optimális felhasználását;
               
            
                  h)
               
               
                  párbeszédet folytat a betegekkel és a polgárokkal a klinikai kutatással összefüggő kihívásokról és lehetőségekről.
               
            3. cikk
      Feladatok és tevékenység
      (1)   Az ECRIN ERIC alapfeladata egy, a klinikai kutatás területén a multinacionális együttműködést támogató kutatási infrastruktúra létrehozása és működtetése annak érdekében, hogy a klinikai vizsgálatok szempontjából Európa egységes térséggé váljon.
      (2)   Az ECRIN ERIC – az ERIC-ként történő létrehozás iránti kérelemhez csatolt tudományos és szakmai mellékletben foglaltak szerint – tájékoztatás, tanácsadás és szolgáltatások útján segíti a klinikai kutatókat és a multinacionális kutatások projektgazdáit, és tanácsadással szolgál a nemzeti és az európai hatóságok és szakpolitikai döntéshozók számára.
      (3)   Az ECRIN ERIC által biztosított tájékoztatásnak, tanácsadásnak és szolgáltatásoknak különösen olyan területekre kell kiterjedniük, mint a klinikai vizsgálatok lebonyolítása, az egészségügyi és a jogszabályi rendszerek széttagoltságának csökkentése Európában, az etikai bizottságok és az illetékes hatóságok részére készítendő beadványok, a kedvezőtlen eseményekkel kapcsolatos bejelentések, a folyamatban lévő kutatások figyelemmel kísérése, az adatkezelés, valamint a biztosítási szerződések megkötéséhez nyújtott támogatás.
      (4)   Az ECRIN ERIC alapfeladatát profitszerzési cél nélkül látja el. Ugyanakkor korlátozott mértékű gazdasági tevékenységet is folytathat azzal a feltétellel, hogy ez a tevékenység szorosan kapcsolódik alapfeladatához, és nem veszélyezteti annak megvalósítását.
      (5)   Az ECRIN ERIC külön nyilvántartást vezet a (4) bekezdésben említett gazdasági tevékenységeinek költségeiről és bevételeiről, és e tevékenységekért a piaci árat – vagy ha ilyen ár nem állapítható meg, a teljes költség ésszerű mértékű árréssel megnövelt értékét – számítja fel.
      4. cikk
      Tagok és megfigyelők
      (1)   Az ECRIN ERIC tagjai, illetőleg megfigyelői lehetnek:
      
                  a)
               
               
                  a tagállamok;
               
            
                  b)
               
               
                  a társult országok;
               
            
                  c)
               
               
                  a társult országoktól eltérő harmadik országok; valamint
               
            
                  d)
               
               
                  a kormányközi szervezetek.
               
            (2)   Az ECRIN ERIC-nek legalább három tagállam tagjának kell lennie. Az ECRIN ERIC azon tagjaira, amelyeknek a tagsága az ECRIN ERIC megalapításával kezdődött, ezen Alapszabály a továbbiakban alapító tagként hivatkozik. Az Európai Unió tagállamainak a tagok közgyűlésén együttesen a szavazati jogok többségével kell rendelkezniük.
      (3)   Tagjelöltek vagy megfigyelőjelöltek felvételéhez a tagok közgyűlésének jóváhagyása szükséges.
      (4)   Az ECRIN ERIC tagjainak és megfigyelőinek jegyzékét a II. melléklet tartalmazza. Ha egy tag lemondott vagy egy tag tagsági jogviszonya megvonásra került, valamint ha a tagok közgyűlése tag- vagy megfigyelőjelölteket hagyott jóvá, a mellékletet az ECRIN ERIC főigazgatója aktualizálja.
      (5)   Lemondás a tagsági jogviszonyról
      
                  a)
               
               
                  A tagok a tagok közgyűlésének elnökéhez intézett írásos értesítéssel, 1.a kilépés okainak és 2. a kilépés kért dátumának megjelölésével legalább hároméves előzetes bejelentési határidő mellett lemondhatnak ECRIN ERIC-beli tagságukról.
               
            
                  b)
               
               
                  A lemondás hatálybalépése előtt minden esedékes befizetést és minden fennálló kötelezettséget teljesíteni kell.
               
            
                  c)
               
               
                  A lemondási kérésről a tagok közgyűlését a következő ülés folyamán tájékoztatni kell, és a tagsági jogviszonyt még ugyanazon a napon fel kell függeszteni.
               
            
                  d)
               
               
                  Az e bekezdés a) pontjában foglalt rendelkezések a megfigyelői jogviszonyról való lemondásra is vonatkoznak azzal, hogy ebben az esetben az előzetes bejelentés minimális határideje egy év.
               
            (6)   A tagsági jogviszony megvonása
      
                  a)
               
               
                  A tagok közgyűlése megvonhatja egy adott tag tagsági jogviszonyát, amennyiben a következő feltételek teljesülnek:
                  
                              i.
                           
                           
                              a tagok közgyűlése úgy ítéli meg, hogy a tag súlyosan megsértette ezen Alapszabály szerinti egy vagy több kötelezettségét, vagy a tag rontja az ECRIN ERIC jó hírnevét, és ezt a kötelezettségszegést nem orvosolta 30 napon belül azt követően, hogy a főigazgató arról írásban értesítette; vagy
                           
                        
                              ii.
                           
                           
                              a tagok közgyűlésének elnöke vagy a főigazgató indítványozta a tagok közgyűlésénél az adott tag tagsági jogviszonyának megvonását; és
                           
                        
                              iii.
                           
                           
                              a megvonásra vonatkozó indítványt a szavazó tagoknak a hozzájárulások kétharmadát is képviselő kétharmada támogatja (az érintett tag figyelmen kívül hagyásával).
                           
                        
            
                  b)
               
               
                  Az a) pontban foglalt rendelkezések a megfigyelői jogállás megvonására is vonatkoznak.
               
            5. cikk
      A tagok és a megfigyelők jogai
      (1)   A tagok a III. melléklet 4. pontjában meghatározottak szerint, a többéves munkatervnek és a relatív indikatív hozzájárulásnak megfelelően teljes összegű hozzájárulást fizetnek az ECRIN ERIC számára.
      (2)   A megfigyelők a III. melléklet 5. pontjában meghatározottak szerint az ECRIN ERIC fenntartható működésének biztosítása céljából részleges hozzájárulást fizetnek az ECRIN ERIC költségvetésébe, és legfeljebb három évig maradhatnak az ECRIN ERIC megfigyelői; ezen időszak leteltével a megfigyelőnek vagy kérelmeznie kell a teljes tagságot, vagy el kell hagynia az ECRIN-ERIC-et. A megfigyelők szavazati jog nélkül vesznek részt a tagok közgyűlése ülésein.
      (3)   A tagokat és a megfigyelőket az ECRIN ERIC-beli tagsági vagy megfigyelői jogállásukból fakadó, meghatározott jogaik gyakorlása vagy kötelezettségeik teljesítése tekintetében kinevezett testületi küldött is képviselheti. A tagok és a megfigyelők gondoskodnak arról, hogy küldötteik betartsák az ECRIN ERIC-beli tagsági, illetve megfigyelői jogállásukra vonatkozó, ezen Alapszabályból fakadó szabályokat, kötelezettségeket és megállapodásokat.
      6. cikk
      Partnerek
      (1)   Annak érdekében, hogy elosztott európai infrastruktúraként betöltse szerepét, az ECRIN ERIC kapcsolatokat épít ki a számára centralizált vagy elosztott szolgáltatásokat kínáló partnerekkel. Ezeknek a partnerségeknek olyan állandó szerződéseken kell alapulniuk, melyek a szolgáltatásnyújtás és a minőségbiztosítás szabályozására is kiterjednek.
      (2)   Tudományos partnerek
      
                  a)
               
               
                  A tudományos partnerek olyan nemzeti klinikai kutatási hálózatok, amelyek:
                  
                              i.
                           
                           
                              nemzeti koordinációs központtal rendelkező egyetemi/akadémiai klinikai kutatóközpontokból vagy klinikai vizsgálati egységekből, vagy betegségorientált hálózatok koordinált együtteséből állnak;
                           
                        
                              ii.
                           
                           
                              megosztott eszközöket, eljárásokat és gyakorlati eljárásokat hoztak létre a többközpontú vizsgálatokhoz, elérték a kritikus tömeget, és saját országukban mértékadónak számítanak;
                           
                        
                              iii.
                           
                           
                              képesek arra, hogy a klinikai kutatás bármely kategóriájában, bármilyen betegség területén támogatást nyújtsanak a kutatók és a projektgazdák számára.
                           
                        
            
                  b)
               
               
                  A következő szervezetek lehetnek az ECRIN ERIC tudományos partnerei:
                  
                              i.
                           
                           
                              az ECRIN ERIC tagjai által javasolt nemzeti klinikai kutatási hálózatok;
                           
                        
                              ii.
                           
                           
                              az ECRIN ERIC megfigyelői által javasolt nemzeti klinikai kutatási hálózatok;
                           
                        
                              iii.
                           
                           
                              bármelyik olyan más EU-tagállam vagy társult ország nemzeti klinikai kutatási hálózatai, amely nem tagja vagy megfigyelője az ECRIN ERIC-nek, de amely a III. melléklet 6. pontja szerint hozzájárulást fizet;
                           
                        
                              iv.
                           
                           
                              bármelyik olyan harmadik ország nemzeti klinikai kutatási hálózatai, amely nem tagja vagy megfigyelője az ECRIN ERIC-nek, de amely a III. melléklet 6. pontja szerint hozzájárulást fizet.
                           
                        
            
                  c)
               
               
                  A tagok közgyűlése meghatározza a tudományospartner-jelöltekkel való tudományos partnerségek létrehozásának szabályait és feltételeit.
               
            
                  d)
               
               
                  A tudományos partnerségekre irányadó jogokat és kötelezettségeket a belső eljárási szabályzatban kell megállapítani, amelyet a tagok közgyűlése az ECRIN ERIC főigazgatójának javaslatára fogad el.
               
            
                  e)
               
               
                  A tudományos partnerek kijelölnek egy vezető tudományos tisztviselőt, aki a nemzeti klinikai kutatási hálózatot az ezen Alapszabály 9. cikkének 1. bekezdése szerinti hálózati bizottságban képviseli. A küldött távollétének esetére helyettest kell kijelölni.
               
            
                  f)
               
               
                  A tudományos partnerek kijelölnek egy koordinációs központot (a továbbiakban: nemzeti klinikai kutatási központ), amely az ECRIN ERIC nemzeti kapcsolattartási pontjaként működik.
               
            
                  g)
               
               
                  A tudományos partnerek közötti általános együttműködésre irányadó további részletszabályokat a belső eljárási szabályzatban kell megállapítani.
               
            
                  h)
               
               
                  A tudományos partnerrel fennálló partnerségre irányadó jogokat és kötelezettségeket az ECRIN ERIC főigazgatója és a tudományospartner-jelölt között létrejövő egyedi szerződések tartalmazzák.
               
            
                  i)
               
               
                  Az ECRIN ERIC tudományos partnereinek jegyzékét tartalmazó dokumentumot az ECRIN ERIC főigazgatója vezeti és tartja naprakészen, és az ECRIN ERIC internetes oldalain hozzáférhetővé kell tenni.
               
            (3)   Társult partnerek
      
                  a)
               
               
                  A társult partner az ECRIN ERIC-kel folytatandó együttműködésben érdekelt olyan szerv vagy szervezet, amely az ECRIN ERIC társult partnerévé kíván válni.
               
            
                  b)
               
               
                  Társult partnerek lehetnek:
                  
                              i.
                           
                           
                              a betegségorientált kutatási hálózatok;
                           
                        
                              ii.
                           
                           
                              az olyan országokban működő elkülönült klinikai kutatóközpontok, amelyekben nem működik tudományos partner;
                           
                        
                              iii.
                           
                           
                              a jótékonysági és a harmadik ágazatbeli szervezetek;
                           
                        
                              iv.
                           
                           
                              a betegek szervezetei;
                           
                        
                              v.
                           
                           
                              más kutatási infrastruktúrák;
                           
                        
                              vi.
                           
                           
                              az Európai Unió, a társult országok és más harmadik országok kutatószervezetei.
                           
                        
            
                  c)
               
               
                  A tagok közgyűlése meghatározza a társulni kívánó partnerjelöltekkel való társulások létrehozásának szabályait és feltételeit.
               
            
                  d)
               
               
                  A társulásokra irányadó jogokat és kötelezettségeket a belső eljárási szabályzatban kell megállapítani, amelyet a tagok közgyűlése az ECRIN ERIC főigazgatójának javaslatára fogad el.
               
            
                  e)
               
               
                  A társult partnernek az ECRIN ERIC-kel való társulására irányadó jogokat és kötelezettségeket a főigazgató és a társulni kívánó partnerjelölt között létrejövő egyedi szerződések tartalmazzák.
               
            
                  f)
               
               
                  Az ECRIN ERIC társult partnereinek jegyzékét tartalmazó dokumentumot az ECRIN ERIC főigazgatója vezeti és tartja naprakészen, és az ECRIN ERIC internetes oldalain hozzáférhetővé kell tenni.
               
            7. cikk
      Szervek
      (1)   Az ECRIN ERIC szervei:
      
                  a)
               
               
                  a tagok közgyűlése;
               
            
                  b)
               
               
                  a főigazgató;
               
            
                  c)
               
               
                  az igazgatási bizottság.
               
            (2)   A tagok közgyűlése:
      
                  a)
               
               
                  A tagok közgyűlése az ECRIN ERIC irányító testülete, és a tagok és a megfigyelők képviselőiből áll. Minden tag és megfigyelő kijelöl legfeljebb két képviselőt, akiket az ezen Alapszabály 7. cikke 2. bekezdésének c) pontjában felsorolt kérdések megvitatására és az azokkal kapcsolatos szavazásra teljes mértékben jogosultnak kell tekinteni. Ha egy képviselő egy ülésről távol marad, a tag vagy megfigyelő a tagok közgyűlésének elnökénél helyettest jelöl ki. Az üléseket távoli részvétellel is meg lehet tartani, beleértve a videokonferencia és más kölcsönösen elfogadott elektronikus eszközök igénybevételének lehetőségét is.
               
            
                  b)
               
               
                  Az ECRIN ERIC főigazgatója és a hálózati bizottság elnöke és alelnöke szavazati jog nélkül részt vehet a tagok közgyűlésén.
               
            
                  c)
               
               
                  A tagok közgyűlése évente legalább egyszer ülésezik, és:
                  
                              i.
                           
                           
                              tudomásul veszi és jóváhagyja a megelőző ülés jegyzőkönyvét;
                           
                        
                              ii.
                           
                           
                              megvitatja, módosítja és változtatásokat fogad el az ECRIN ERIC stratégiai tervéhez, irányítási struktúrájához, éves vagy többéves tervéhez és éves költségvetéséhez;
                           
                        
                              iii.
                           
                           
                              dönt az ECRIN ERIC Alapszabályának módosítására irányuló javaslatokról, és a módosításokat jóváhagyás céljából megküldi az Európai Bizottságnak;
                           
                        
                              iv.
                           
                           
                              jóváhagyja a belső eljárási szabályzatot;
                           
                        
                              v.
                           
                           
                              jóváhagyja az éves jelentést;
                           
                        
                              vi.
                           
                           
                              jóváhagyja az ECRIN ERIC auditált számviteli beszámolóit és költségvetését;
                           
                        
                              vii.
                           
                           
                              dönt az ECRIN ERIC tagjai és megfigyelői által fizetendő hozzájárulásokról és a főigazgató által előterjesztett éves költségvetésről;
                           
                        
                              viii.
                           
                           
                              dönt az ECRIN ERIC összetételének módosításáról (tagjelölt, megfigyelőjelölt, jogviszonyról való lemondás, jogviszony megvonása);
                           
                        
                              ix.
                           
                           
                              a hálózati bizottság ajánlása alapján dönt a partnerségek létrehozásáról és megszüntetéséről (tudományos partnerek, társult partnerek);
                           
                        
                              x.
                           
                           
                              megválasztja, jóváhagyja és felmenti a tagok közgyűlésének elnökét és alelnökét;
                           
                        
                              xi.
                           
                           
                              a hálózati bizottság ajánlása alapján kinevezi és felmenti az ECRIN ERIC főigazgatóját; és
                           
                        
                              xii.
                           
                           
                              dönt minden más, az ECRIN ERIC célkitűzéseinek megvalósításával összefüggő kérdésben.
                           
                        
            
                  d)
               
               
                  Az ECRIN ERIC főigazgatójának, a tagok közgyűlése elnökének vagy a tagok egynegyedének kezdeményezésére a közgyűlés a hálózati bizottsággal együttes ülést tarthat.
               
            
                  e)
               
               
                  A főigazgató vagy a tagok legalább egynegyedének kezdeményezésére a közgyűlés további üléseket tarthat, ha olyan lényeges kérdések merülnek fel, amelyek nem várhatnak a közgyűlés soron következő rendes üléséig.
               
            (3)   A tagok közgyűlésének elnöke és alelnöke:
      
                  a)
               
               
                  A tagok közgyűlésének elnökét és alelnökét a tagok közgyűlésének tagjai választják. Az elnök és az alelnök kijelölése három évre szól.
               
            
                  b)
               
               
                  Az elnökkel vagy az alelnökkel szemben bármely tag bizalmatlansági szavazást kezdeményezhet. A bizalmatlansági szavazás kezdeményezését rendes javaslatként kell kezelni, és meg kell benne jelölni a bizalmatlansági szavazás kezdeményezésének okát.
               
            
                  c)
               
               
                  Az elnök hívja össze, készíti elő és szervezi meg a tagok közgyűlésének üléseit.
               
            
                  d)
               
               
                  Az elnök távolléte esetén, valamint az elnökkel szembeni bizalmatlansági szavazásra irányuló kezdeményezés megvitatásakor az elnök feladatait az alelnök látja el.
               
            
                  e)
               
               
                  Az elnök és az alelnök működési kérdésekben igénybe veheti az ECRIN ERIC igazgatási hivatalának segítségét.
               
            
                  f)
               
               
                  Az alelnök felelős a tagok közgyűléséhez benyújtott pénzügyi beszámoló ellenőrzéséért.
               
            (4)   A tagok közgyűlésének eljárása:
      
                  a)
               
               
                  A tagok közgyűlése az egyes ülések elején jóváhagyja a napirendet. A napirend módosítását a tagok közgyűlésének szavazati joggal rendelkező tagja javasolhatja.
               
            
                  b)
               
               
                  Az elnök dönt minden olyan ügyrendi kérdésben, amelyet az ülés folyamán a szavazati joggal rendelkező tagok bármelyike felvet. Az elnök döntései véglegesek, kivéve abban az esetben, ha azokat a jelenlévő és szavazó tagok többsége felülbírálja.
               
            
                  c)
               
               
                  A tagok közgyűlése feladatai elvégzéséhez munkabizottságokat hozhat létre. A közgyűlés működési rendjének további részletszabályait a belső eljárási szabályzatban kell megállapítani.
               
            
                  d)
               
               
                  Szavazási eljárás és szavazati jog
                  
                              i.
                           
                           
                              Az ECRIN ERIC minden egyes tagja egy szavazattal rendelkezik. A megfigyelőknek nincs szavazati joguk. A tagok közgyűlése akkor határozatképes, ha a tagok kétharmada jelen van.
                           
                        
                              ii.
                           
                           
                              Ha a tagok közgyűlése nem határozatképes, az ülést el kell halasztani, majd – miután a tagok közgyűlésének elnöke új meghívót küldött ki – tizenöt naptári napon belül meg kell ismételni. A megismételt ülés napirendjén kizárólag ugyanazok a pontok szerepelhetnek, mint az eredeti ülésén. A tagok közgyűlése megismételt ülését határozatképesnek kell tekinteni, ha a tagok egyharmada jelen van vagy képviselteti magát.
                           
                        
                              iii.
                           
                           
                              Hacsak ezen Alapszabály vagy a szabályzatok kifejezetten másként nem rendelkeznek, a tagok közgyűlésén jelen lévő és szavazati joggal rendelkező, személyesen vagy helyettes útján képviselt tagok egyszerű szótöbbsége elegendő a határozatok elfogadásához. Szavazategyenlőség esetén az elnök szavazata dönt.
                           
                        
                              iv.
                           
                           
                              A konszolidált auditált számviteli beszámolókat és az éves költségvetést az ECRIN ERIC tagjainak az 5. cikk (1) bekezdése hatálya alá tartozó megállapodás szerinti éves hozzájárulások több mint felét is adó több mint felének a szavazatával kell elfogadni.
                           
                        
                              v.
                           
                           
                              A nemzeti hozzájárulások módosítása, az Alapszabály módosítására irányuló javaslatok, valamint a belső eljárási szabályzat első változatának és minden utólagos módosításának jóváhagyása konszenzussal történik; ha nincs mód konszenzusra jutni, az elfogadás feltétele az ECRIN ERIC tagjainak az 5. cikk (1) bekezdése hatálya alá tartozó megállapodás szerinti éves hozzájárulások több mint felét is adó több mint felének az egyetértő szavazata.
                           
                        
            (5)   Az ECRIN ERIC főigazgatója:
      
                  a)
               
               
                  A főigazgató – az ECRIN ERIC igazgatási hivatala támogatása mellett – felel az infrastruktúrával összefüggő általános igazgatási feladatok ellátásáért, és közvetítői szerepet tölt be a tudományos partnerek, az igazgatási hivatal és a tagok közgyűlése között.
               
            
                  b)
               
               
                  Az ECRIN ERIC főigazgatóját a hálózati bizottság ajánlásai alapján a tagok közgyűlése nevezi ki és menti fel.
               
            
                  c)
               
               
                  Az ECRIN ERIC főigazgatója szavazati jog nélkül részt vesz a tagok közgyűlésének valamennyi ülésén (azon napirendi pontok kivételével, amelyek a főigazgató foglalkoztatásával vagy munkájának felügyeletével foglalkoznak).
               
            
                  d)
               
               
                  Az ECRIN ERIC főigazgatója részt vesz a hálózati bizottság valamennyi ülésén.
               
            
                  e)
               
               
                  A főigazgató az ECRIN ERIC törvényes képviselője, és annak nevében – a tagok közgyűlése döntéseinek és a belső eljárási szabályzatnak megfelelően – szerződéseket köthet és lefolytathatja a szükséges jogi és igazgatási eljárásokat.
               
            (6)   Az igazgatási bizottság:
      
                  a)
               
               
                  Az igazgatási bizottságot a tagok közgyűlése hozza létre azzal a céllal, hogy megerősítse a kapcsolatot a tagok közgyűlése és a főigazgató között. Az igazgatási bizottság feladata az ECRIN ERIC tevékenységének felügyelete és a tagok közgyűlése üléseinek előkészítése.
               
            
                  b)
               
               
                  Az igazgatási bizottság tagságáról, feladatairól és eljárásrendjéről a belső eljárási szabályzatban kell rendelkezni.
               
            8. cikk
      Az ECRIN ERIC igazgatási hivatala és személyzete
      (1)   Az infrastruktúrával kapcsolatos igazgatási feladatok ellátása az ECRIN ERIC igazgatási hivatalának feladata. A hivatal magában foglalja:
      
                  a)
               
               
                  az ECRIN ERIC főigazgatóját;
               
            
                  b)
               
               
                  a törzskart;
               
            
                  c)
               
               
                  az európai kapcsolattartókat.
               
            (2)   A tagok közgyűlése által elfogadott többéves munkaterv és költségvetés alapján az ECRIN ERIC főigazgatója meghatározza az igazgatási hivatal összetételét, felveszi a megfelelő munkatársakat, és viseli a felelősséget az ECRIN ERIC személyzetének vezetéséért.
      (3)   Az ECRIN ERIC törzskara:
      
                  a)
               
               
                  megadja a napi gazdálkodáshoz (beleértve a pénzgazdálkodást is), valamint a tagok közgyűlése és az Európai Bizottság felé történő jelentéstételhez szükséges támogatást;
               
            
                  b)
               
               
                  az ECRIN ERIC tudományos és szakmai leírásának megfelelően összehangolja az egyes klinikai kutatási projektek támogatását;
               
            
                  c)
               
               
                  továbbfejleszti és fenntartja a szervezetet, a tudásbázist, a know-how-t és az eljárásokat, lehetővé téve mindegyik tudományos partner számára, hogy az egész Európai Unió területén hatékony támogatást nyújtson a multinacionális klinikai vizsgálatokhoz;
               
            
                  d)
               
               
                  naprakészen tartja és korszerűsíti a minőségbiztosítási rendszert, és gondoskodik arról, hogy az ECRIN ERIC mindenkor kiváló minőségű, hatékony szolgáltatásokat legyen képes nyújtani.
               
            (4)   Az ECRIN ERIC európai kapcsolattartója képviseli az egyes nemzeti központokban dolgozó ECRIN-munkatársakat. Az ECRIN ERIC európai kapcsolattartója az ECRIN ERIC főigazgatójának irányítása alatt végzi munkáját, funkcionális kapcsolatban áll a nemzeti központtal, és összekötői feladatot lát el a nemzeti klinikai kutatási hálózat és központ felé az ECRIN ERIC különböző tevékenységeivel összefüggésben (például a tevékenység strukturálása, összehangolt szolgáltatások nyújtása révén).
      (5)   Az ECRIN ERIC az esélyegyenlőség elve alapján foglalkoztatja munkatársait, elkötelezett a vonatkozó munkajogi törvényi és rendeleti rendelkezéseknek megfelelő pozitív intézkedések mellett, és az ECRIN ERIC igazgatási hivatalában betöltendő pozíciókra a belső eljárási szabályzat szerint választja ki a legalkalmasabb szakképzett szakembereket.
      9. cikk
      Az ECRIN ERIC tevékenysége
      (1)   Az ECRIN ERIC tevékenysége megköveteli, hogy abban a hálózati bizottságban képviselettel rendelkező nemzeti tudományos partnerek hálózata és az infrastruktúrához való hozzáférés biztosításáért felelős tudományos bizottság részt vegyen.
      (2)   A hálózati bizottság:
      
                  a)
               
               
                  képviseli az ECRIN ERIC tudományos partnereit, és tanácsadói feladatokat lát el a tagok közgyűlése és a főigazgató számára;
               
            
                  b)
               
               
                  a tagok és a megfigyelők minden egyes tudományos partnere képviseletében egy-egy vezető beosztású küldöttből, kibővített formációjában ezen túlmenően a tagokon és a megfigyelőkön kívüli országok minden egyes tudományos partnerét képviselő egy-egy vezető beosztású küldöttből áll. Az ECRIN ERIC főigazgatója részt vesz a hálózati bizottság ülésein. Az ECRIN ERIC igazgatási hivatala a hálózati bizottság számára titkársági feladatokat lát el;
               
            
                  c)
               
               
                  a tagok közgyűlésének irányítása alatt összehangolja a tudományos partnerek által alkalmazott politikákat, eljárásokat, eszközöket és gyakorlatot, javaslatokat tesz az ECRIN ERIC főigazgatója felé a szolgáltatások minőségének és hatékonyságának optimalizálására vonatkozóan, és a kiváló minőségű szolgáltatásnyújtás érdekében figyelemmel kíséri az ECRIN ERIC tudományos partnereinek működését;
               
            
                  d)
               
               
                  az ECRIN ERIC főigazgatójának felkérésére segítséget nyújt az éves stratégiai dokumentumok, köztük az ECRIN ERIC főigazgatója által a tagok közgyűléséhez benyújtandó többéves munkaterv és éves költségvetések elkészítésében;
               
            
                  e)
               
               
                  kibővített formációjában támogatja az ECRIN ERIC főigazgatója és a tagok közgyűlése által a többéves munkatervben meghatározott határozatok, stratégiák, szabályok és eljárások nemzeti szintű összehangolt végrehajtását;
               
            
                  f)
               
               
                  a tagok közgyűlésének felkérésére ajánlásokat fogalmaz meg az ECRIN ERIC főigazgatójának kinevezésére és felmentésére vonatkozóan;
               
            
                  g)
               
               
                  az ECRIN ERIC főigazgatójának felkérésére ajánlásokat fogalmaz meg a partnerjelöltek felkészültségével kapcsolatban;
               
            
                  h)
               
               
                  részt vesz azon az egyeztetésen, amelyet az ECRIN ERIC főigazgatója kötelezően kezdeményez felé a tudományos bizottság tagjainak kinevezésével kapcsolatban;
               
            
                  i)
               
               
                  évente legalább kétszer személyes ülést tart;
               
            
                  j)
               
               
                  elnököt és alelnököt választ; az elnök feladata összehívni, előkészíteni és megszervezni a hálózati bizottság üléseit. Az elnök és az alelnök megbízatása három évre szól és megújítható; az elnök és az alelnök szavazati jog nélkül részt vesz a tagok közgyűlésének ülésein.
               
            
                  k)
               
               
                  A hálózati bizottság általános működési rendjével kapcsolatos további részletszabályokat a belső eljárási szabályzatban kell megállapítani.
               
            (3)   A tudományos bizottság:
      
                  a)
               
               
                  kiválasztja és rangsorolja az ECRIN ERIC által támogatott klinikai projekteket, és a tagok közgyűlésével egyeztetett módon, a meghatározott elfogadási kritériumok és a tudományos és iparági tudományos közösség számára biztosítandó szolgáltatásokhoz való hozzáférés szabályai alapján elbírálja a benyújtott projektterveket;
               
            
                  b)
               
               
                  legalább négy tagból áll, akiknek a többsége külső tag (azaz nem vesz részt az ECRIN ERIC irányításában), és akiket a hálózati bizottság ajánlása alapján, a tagok közgyűlésének jóváhagyásával az ECRIN ERIC főigazgatója jelöl ki. A tagok megbízatása három évre szól és megújítható; a tagok döntéseiket az adott szakterület külső tudományos szakértőinek értékelése alapján hozzák.
               
            (4)   A külső tanácsadó bizottság, amelynek tagjait a tagok közgyűlésének jóváhagyását követően a főigazgató nevezi ki három évre, évente egyszer ülésezik a főigazgató, valamint a hálózati bizottság elnöke és alelnöke jelenlétében; a bizottság stratégiai információkat szolgáltat a tagok közgyűlése számára az ECRIN ERIC-et érintő tudományos és műszaki fejlődésről.
      (5)   Az etikai tanácsadó bizottság, amelynek tagjait a tagok közgyűlésének jóváhagyását követően a főigazgató nevezi ki három évre, évente egyszer ülésezik a főigazgató, valamint a hálózati bizottság elnöke és alelnöke jelenlétében; a bizottság tájékoztatást nyújt és ajánlásokat fogalmaz meg a tagok közgyűlése számára az ECRIN ERIC tevékenységével kapcsolatban felmerülő etikai és személyesadat-védelmi kérdésekről.
      10. cikk
      Éves jelentés és felülvizsgálatok
      (1)   Az ECRIN ERIC főigazgatója a hálózati bizottsággal közösen éves jelentést készít az ECRIN ERIC tudományos, működési és pénzügyi vonatkozásairól. A tagok közgyűlése az éves jelentést jóváhagyja, majd továbbítja az Európai Bizottság részére. A jóváhagyást követően az éves jelentést nyilvánosan elérhetővé kell tenni az ECRIN ERIC internetes oldalain.
      (2)   Az ECRIN ERIC-et ötévente tudományos felülvizsgálatnak kell alávetni, melynek elvégzése a tagok közgyűlése által kijelölt nemzetközi szakértők feladata; a felülvizsgálat célja, hogy iránymutatással és ajánlásokkal szolgáljon az ECRIN ENIC fejlesztési stratégiájához.
      11. cikk
      Hatékony hozzáférés a szolgáltatásokhoz és adatvédelmi politika
      (1)   Az ECRIN ERIC szolgáltatásaihoz a tudományos kiválóság alapján hatékony hozzáférést kell biztosítani a kutatók számára; ez a hozzáférés nem korlátozható az ECRIN ERIC tagjaira vagy megfigyelőire.
      (2)   A hozzáférés biztosítása belső és külső szakvélemények alapján történik: mindaddig, amíg a projektet a tudományos bizottság el nem fogadja, a szolgáltatásnyújtás külső szakmai bírálók tudományos értékelése alapján történik. A szolgáltatásnyújtásról a hálózati bizottság ajánlása alapján a főigazgató dönt, figyelemmel:
      
                  a)
               
               
                  a tudományos bizottság értékelésére;
               
            
                  b)
               
               
                  a tudományos partnerek által végzett és a hálózati bizottság ajánlásában rögzített logisztikai értékelésre.
               
            (3)   A tudományos bizottság meghatározza a pályázati és az értékelési eljárásokat, valamint az elbírálás kritériumait, és nyilvánosan hozzáférhetővé teszi őket az ECRIN ERIC honlapján, valamint a belső eljárási szabályzatban.
      (4)   Az ECRIN ERIC a nem gazdasági tevékenységek vonatkozásában nonprofit árakon nyújtja szolgáltatásait.
      (5)   A hozzáférési kritériumok között szerepelnie kell egy olyan, a klinikai kísérleti adatok felhasználásának optimalizálására irányuló kötelezettségvállalásnak, amely szerint a klinikai kísérleti protokollt – még a betegek felvételét megelőzően – az Egészségügyi Világszervezet (WHO) által jóváhagyott, nyilvánosan elérhető nyilvántartásba felviszik, és kötelezettséget vállalnak arra, hogy a vizsgálat eredményeiről jelentést készítenek. A tanulmány közzétételét követően az ECRIN ERIC gondoskodik a nyers, anonimizált klinikai kísérleti adatoknak a tudományos közösség számára történő elérhetőségéről.
      12. cikk
      A szellemi tulajdonhoz fűződő jogok
      (1)   Ezen Alapszabály egyetlen rendelkezése sem értelmezhető úgy, hogy az megváltoztatja a szellemi tulajdonhoz fűződő jogoknak és az előnyök megosztásáról szóló megállapodásoknak a tagok vonatkozó törvényi és rendeleti rendelkezéseiben, valamint azon nemzetközi egyezményekben megállapított hatályát és alkalmazását, amelyeknek az ECRIN ERIC tagjai részes felei.
      (2)   Az ECRIN ERIC saját maga is rendelkezhet a megfelelő szellemi tulajdonjogokkal abban az esetben, ha az ECRIN ERIC hozzájárulása kiterjed az innovációs folyamatra. Az ECRIN ERIC szellemi tulajdonnal kapcsolatos politikájának további részletszabályait a belső eljárási szabályzatban kell megállapítani.
      (3)   Az ECRIN ERIC által létrehozott szellemi tulajdonból eredő bevételeket az ERIC működési kiadásaira kell fordítani.
      (4)   „Szellemi tulajdon”: a Szellemi Tulajdon Világszervezetét létrehozó, 1967. július 14-én Stockholmban aláírt egyezmény 2. cikkében szereplő fogalommeghatározás értelmében vett tulajdon.
      13. cikk
      Számviteli beszámolók
      (1)   Az ECRIN ERIC valamennyi bevételét és kiadását bele kell foglalni az egyes pénzügyi évekre vonatkozóan elkészítendő pénzügyi tervekbe, és fel kell tüntetni a költségvetésben. A költségvetést a tagok közgyűlése hagyja jóvá.
      (2)   Az ECRIN ERIC számviteli beszámolójához csatolni kell a legutóbbi pénzügyi évre vonatkozó költségvetési és pénzgazdálkodási jelentést. A beszámolókat rendszeres időközönként külső könyvvizsgálókkal ellenőriztetni kell. A tagok közgyűlése hagyja jóvá az ECRIN ERIC számviteli beszámolóinak vizsgálatáért felelős külső könyvvizsgáló kijelölését, a kijelölés időtartamának megjelölésével. A külső könyvvizsgáló az éves számviteli beszámolóról jelentést készít a tagok közgyűlése számára.
      (3)   Számviteli beszámolójának elkészítése, dokumentálása, ellenőriztetése és közzététele tekintetében az ECRIN ERIC köteles teljesíteni az Alapszabály szerinti székhelyéül szolgáló állam törvényi és rendeleti szabályozásából fakadó követelményeket.
      14. cikk
      Beszerzések
      Az ECRIN ERIC a beszerzési pályázatokra jelentkező ajánlattevőket egyenlő és megkülönböztetésmentes bánásmódban részesíti függetlenül attól, hogy székhelyük az Európai Unióban található-e vagy sem. Az ECRIN ERIC beszerzéspolitikája tiszteletben tartja az átláthatóság, a megkülönböztetésmentesség és a versenyalapúság elvét. A beszerzési eljárásokra és kritériumokra vonatkozó részletes szabályokat a belső eljárási szabályzatban kell megállapítani.
      15. cikk
      Felelősség és biztosítás
      (1)   A tagok és a megfigyelők által az ECRIN ERIC tartozásaiért viselt felelősség a III. mellékletben foglalt éves hozzájárulásuk összegére korlátozódik.
      (2)   Az ECRIN ERIC megfelelő biztosítást köt az ECRIN ERIC tevékenységeivel összefüggő kockázatokra.
      16. cikk
      Hozzáadottérték-adó (héa)
      A 2006/112/EK tanácsi irányelv (1) 143. cikke (1) bekezdésének g) pontján és 151. cikke (1) bekezdésének b) pontján alapuló és a 282/2011/EU tanácsi végrehajtási rendelet (2) 50. és 51. cikkével összhangban lévő héamentességek azon áruk és szolgáltatások hozzáadottérték-adójára korlátozódnak, amelyek az ECRIN ERIC hivatalos használatára szolgálnak, amelyeknek értéke több mint 150 EUR, és amelyeket teljes egészükben az ECRIN ERIC fizet ki és szerez be. Az egyes tagok által végrehajtott beszerzésekre ezek a mentességek nem vehetők igénybe. A héamentesség a nem gazdasági jellegű tevékenységekre vonatkozik, a gazdasági jellegű tevékenységekre azonban nem. Héamentesség azokra az árukra és szolgáltatásokra alkalmazható, amelyek az ECRIN ERIC által alapfeladataival összhangban végzett tudományos, műszaki és igazgatási munkát szolgálják. Ez magában foglalja az ECRIN ERIC hivatalos tevékenységéhez közvetlenül kapcsolódó konferenciák, műhelytalálkozók és ülések költségeit is. A héamentesség mindazonáltal nem terjed ki az utazási költségekre és a szállásköltségekre.
      17. cikk
      Belső eljárási szabályzat
      (1)   A belső eljárási szabályzat rendelkezik az ECRIN ERIC tagjai, megfigyelői, szervei és partnerei közötti munkamegosztásról, meghatározza az ECRIN ERIC irányítását, és megállapítja a tagok, a megfigyelők, a szervek és a partnerek jogait és kötelezettségeit.
      (2)   A belső eljárási szabályzatot az ECRIN ERIC főigazgatója készíti el és a tagok közgyűlése hagyja jóvá.
      (3)   A belső eljárási szabályzatot az abban meghatározott eljárást követve az ECRIN ERIC főigazgatója szükség szerint aktualizálja, és a tagok közgyűlése hagyja jóvá.
      18. cikk
      Nyelv
      (1)   Az ECRIN ERIC munkanyelve az angol nyelv.
      (2)   A fogadó ország hatóságaival folytatott kapcsolatokban az ECRIN ERIC Alapszabály szerinti székhelye szerinti fogadó ország hivatalos nyelve is használható.
      (3)   Ezen Alapszabály német, spanyol, francia, olasz, portugál, angol és az Európai Unió valamennyi további hivatalos nyelvein készült változatában hiteles. Egyik nyelvi változat sem élvez elsőbbséget a másikkal szemben.
      19. cikk
      Alapszabály szerinti székhely
      Az ECRIN ERIC Alapszabály szerinti székhelye Franciaországban, Párizsban van.
      20. cikk
      Időtartam, az ECRIN ERIC megszüntetése
      (1)   Az ECRIN ERIC határozatlan időre jön létre.
      (2)   Az ECRIN ERIC megszűnéséről a tagok közgyűlése valamennyi tag kétharmados többségi szavazatával dönt.
      (3)   A megszűnést követően az ECRIN ERIC eszközeit arra a gazdálkodó egységre kell átruházni, amelyet a tagoknak a kötelező hozzájárulások több mint kétharmadát is képviselő több mint kétharmada erre a célra kijelöl.
      21. cikk
      Módosítások
      (1)   Az Alapszabály javasolt módosításairól az Európai Bizottságot tájékoztatni kell, és a módosítások kizárólag az ERIC rendelet 11. cikkének megfelelően léphetnek hatályba.
      (2)   A módosítások dátumát ezen Alapszabályban rögzíteni kell.
      (3)   Ezen Alapszabály mellékletei a tagok közgyűlésének jóváhagyásával módosíthatók.
      (4)   Az ezen Alapszabály módosítására vagy megváltoztatására irányuló javaslatok kizárólag akkor érvényesek, ha azokat írásos formában készítették el, és az egyes tagok által meghatalmazott aláíró felek aláírták.
      22. cikk
      Az Alapszabály egységes szerkezetbe foglalt változata
      (1)   Ezen Alapszabályt folyamatosan naprakészen kell tartani, és az ECRIN ERIC internetes oldalain, valamint Alapszabály szerinti székhelyén nyilvánosan hozzáférhetővé kell tenni.
      (2)   Ezen Alapszabály valamennyi módosítását a 723/2009/EK rendelet 11. cikkével és az Alapszabály elfogadási eljárásával összhangban egyértelműen jelezni kell, és ebben a jelzésben utalni kell arra, hogy a módosítás az Alapszabály alapvető vagy nem alapvető elemét érinti-e.
      
         (1)  HL L 347., 2006.12.11., 1. o.
      
         (2)  HL L 77., 2011.3.23., 1. o.
   
   
      II. MELLÉKLET
      
         A TAGOK ÉS A MEGFIGYELŐK JEGYZÉKE
      
      
         Tagok
      
      Németországi Szövetségi Köztársaság
      Spanyol Királyság
      Francia Köztársaság
      Olasz Köztársaság
      Portugál Köztársaság
      
         Megfigyelők
      
   
   
      III. MELLÉKLET
      
         PÉNZÜGYI HOZZÁJÁRULÁS
      
      
                  1.
               
               
                  Ez a melléklet az ECRIN ERIC 2013. évi létrehozásának időpontjában alkalmazandó éves hozzájárulások számítási módszerét ismerteti.
               
            
                  2.
               
               
                  Az ECRIN ERIC létrehozása után a tagok közgyűlése az 5. cikk (1) bekezdésében foglaltaknak megfelelően dönt a pénzügyi hozzájárulásokról.
               
            
                  3.
               
               
                  Az ECRIN ERIC éves költségvetését az ECRIN ERIC tagjainak és megfigyelőinek hozzájárulásából kell fedezni. Az éves költségvetés áll:
                  
                              a)
                           
                           
                              a helyi hozzájárulásból, amely az ECRIN ERIC-nek az egyes nemzeti központokban tevékenykedő személyzete költségeinek fedezésére szolgál (az európai kapcsolattartó fizetése és a kapcsolódó működési költségek), és összege:
                              
                                           
                                       
                                       
                                          100 ezer EUR, ha az egy főre jutó GDP > 20 000 USD
                                       
                                    
                                           
                                       
                                       
                                          50 ezer EUR, ha az egy főre jutó GDP < 20 000 USD
                                       
                                    
                        
                              b)
                           
                           
                              a központi hozzájárulásból, amely az ECRIN ERIC törzskara tevékenységének finanszírozására szolgál, és összege a GDP szerinti sávos bontásban:
                              
                                           
                                       
                                       
                                          250 ezer EUR, ha GDP > 1 000 milliárd USD
                                       
                                    
                                           
                                       
                                       
                                          100 ezer EUR, ha 1 000 milliárd USD > GDP > 200 milliárd USD
                                       
                                    
                                           
                                       
                                       
                                          20 ezer EUR, ha GDP < 200 milliárd USD
                                       
                                    
                        
                              c)
                           
                           
                              az ECRIN ERIC Alapszabály szerinti székhelye szerinti tagállam által az ECRIN ERIC részére folyósított évi 150 ezer EUR összegű pénzügyi hozzájárulásból (19. cikk).
                           
                        
            
                  4.
               
               
                  Az ECRIN ERIC tagjai az éves költségvetéshez az ezen Alapszabály III. mellékletének 3. a) és 3. b) pontjában meghatározott helyi és központi hozzájárulás befizetésével járulnak hozzá.
               
            
                  5.
               
               
                  Az ECRIN ERIC megfigyelői az éves költségvetéshez az ezen Alapszabály III. mellékletének 3. a) pontjában meghatározott helyi hozzájárulás befizetésével járulnak hozzá.
               
            
                  6.
               
               
                  Az ECRIN ERIC tagjának és megfigyelőjének nem minősülő országok tudományos partnerei az általuk megkötött egyedi partnerségi megállapodás alapján – ezen belül különösen az európai kapcsolattartó javadalmazásával és a kapcsolódó működési költségek viselésével – járulnak hozzá az ECRIN ERIC működéséhez.
               
            
                  7.
               
               
                  Lehetőség van arra, hogy a tag, megfigyelő vagy partner európai kapcsolattartót rendeljen ki az ECRIN ERIC-hez; ez a kapcsolattartó az ECRIN ERIC irányítása alatt működik és funkcionális kapcsolatot tart fenn a nemzeti központtal. Az ilyen típusú kapcsolattartót a belső eljárási szabályzatban meghatározott iránymutatások szerint, mind az ECRIN ERIC, mind pedig a tag, megfigyelő vagy partner egyetértésével kell kiválasztani. Ha nem sikerült alkalmas jelöltet találni, akkor az adott tag, megfigyelő vagy partner a pénzügyi hozzájárulást az ECRIN ERIC-nek folyósítja, és a munkatárs foglalkoztatásáról az ECRIN ERIC gondoskodik.
               
            
                  8.
               
               
                  Az éves hozzájárulást az ECRIN ERIC-nek az adott pénzügyi év folyamán, az ECRIN ERIC felhívására, a közös megegyezéssel megállapított pénzügyi ütemtervek alapján kell megkapnia. A fizetési kötelezettségét késve teljesítő féllel szemben a belső eljárási szabályzatban meghatározottak szerint az Európai Központi Banknak a Hivatalos Lapban közzétett kamatlábai alapján késedelmi kamatot kell felszámítani.
               
            
                  9.
               
               
                  A költségvetést új tag felvétele esetén módosítani kell úgy, hogy az új tag integrációja nyomán a törzskar teljes költségvetése az új tagtól elvárt központi hozzájárulás 50 %-ának megfelelő mértékben nőjön. A fennmaradó 50 %-ot – a tagok központi hozzájárulásának arányában – a tagok által fizetendő hozzájárulások összegének csökkentésére kell fordítani.
               
            
                  10.
               
               
                  A tagoktól várt hozzájárulás 2014-re (a teljes elvárt éves hozzájárulás: 1 700 ezer EUR):
                  
                               
                           
                           
                              Németország: 338 636 EUR
                           
                        
                               
                           
                           
                              Spanyolország: 338 636 EUR
                           
                        
                               
                           
                           
                              Franciaország: 488 636 EUR
                           
                        
                               
                           
                           
                              Olaszország 338 636 EUR
                           
                        
                               
                           
                           
                              Portugália 195 454 EUR